कौन से कपड़े रोज धोने चाहिए, ड्रायर से सुखाए कपड़ों को धूप दिखाना कितना जरूरी
कपड़े पहनने के कितने समय बाद धोने चाहिए। कौन से कपड़े हैं जिन्हें रोज धोना जरूरी है। ड्रायर से कपड़ों को धोना कितना सेफ है?
सर्दी, गर्मी या बरसात, जींस हर सीजन में पहनी जाती है। आप किसी से पूछें कि जींस क्यों पहनते हैं तो जवाब मिलेगा कि इसे बिना धोए कई दिनों तक पहन सकते हैं। जबकि कॉटन के कपड़े जल्दी गंदे हो जाते हैं और उन्हें बिना धोए नहीं पहना जा सकता। कई ऐसे लोग मिलेंगे जो जींस 10-15 दिनों पर धोते हैं। कुछ तो इसे महीने भर भी बिना धोए पहनते रहते हैं खासकर सर्दियों में। 
सवाल ये है कि क्या बिना धोए लंबे समय तक जींस पहनने से हमारी स्किन को नुकसान पहुंच सकता है? 
दिल्ली स्थित सर गंगा राम अस्पताल के डर्मेटोलॉजिस्ट डॉ. सुमित गुप्ता बताते हैं कि कोई भी कपड़ा जो हमारी स्किन से चिपकता है वह हर दो-तीन दिनों पर धो देना चाहिए। जींस भी ऐसी ही होती है। जैसे-अंडरगारमेंट्स स्किन से चिपके रहते हैं वैसे ही शरीर के दूसरे भागों की स्किन से जींस चिपकी रहती है। दिनभर काम करने के दौरान जींस में पसीना सूखता रहता है।
कई दिनों तक जींस नहीं धोई जाए तो इसमें बैक्टीरिया और फंगस पनप सकते हैं। इससे हमारी स्किन पर रैशेज आ सकते हैं। गर्मियों में स्किन पर लाल-लाल चकत्ते आ सकते हैं। एक तरह का मिथ है कि जींस जल्दी गंदी नहीं होती, बिना धोए कई दिनों तक पहन सकते हैं। हकीकत यह है कि जींस को हर दो-तीन दिनों पर धोना चाहिए।
जींस को रेगुलर धोने से क्या फैब्रिक की क्वालिटी खराब होगी? 
लोगों की शिकायत होती है कि बार-बार जींस को धोने से इसकी फैब्रिक खराब हो जाती है। खासकर डिटर्जेंट से धोने से जींस जल्द ही पुरानी दिखने लगती है। नेशनल इंस्टीट्यूट ऑफ फैशन टेक्नोलॉजी श्रीनगर के असिस्टेंट प्रोफेसर शशि रंजन बताते हैं कि किसी भी कपड़े को बार-बार धोने से उसकी चमक कम हो जाती है। वह पहले जैसा नहीं रहता जैसा हम खरीदकर लाते हैं। जींस को जल्दी-जल्दी न धोकर उसे धूप में सुखाना बेहतर रहता है। इससे कपड़े में मौजूद बैक्टीरिया भी खत्म हो जाते हैं।
क्या जींस से बेहतर है नॉर्मल ट्राउजर
डॉ. सुमित गुप्ता बताते हैं कि हमारी स्किन की ऊपर की परत झड़ते रहती है। हम जो कपड़े पहनते हैं उन पर ये जमा होते जाती हैं। जींस शरीर से चिपकी रहती है इसलिए स्किन पर लाल चकत्ते आने लगते हैं। लेकिन नॉर्मल ट्राउजर में इसका रिस्क कम होता है क्योंकि यह शरीर से उतना नहीं चिपकता।
AC में बैठने वालों को भी क्या सावधानी बरतनी चाहिए
यदि आप AC (एयर कंडीशन) गाड़ी से ऑफिस जाते हैं या AC कमरे में बैठते हैं तो इसका मतलब यह नहीं कि कपड़ों में बैक्टीरिया नहीं है। उन्हें भी हर दो-तीन दिनों पर कपड़े धो देना चाहिए। अगर कपड़े नहीं भी धोते हैं तो उन्हें रोज न पहनें।
कपड़ों को धूप में क्यों सुखाना जरूरी 
आजकल अधिकतर घरों में वॉशिंग मशीन से कपड़े धुलते हैं। इन मशीनों में कपड़े सुखाए भी जाते हैं। जबकि ऐसे सुखाए गए कपड़े हमारी स्किन को काफी नुकसान पहुंचाते हैं। स्किन में खुजलाहट, इरिटेशन, बर्निंग जैसा फील होना, पीले-पीले दाने आने लगते हैं। बैक्टीरिया का असर अधिक हुआ तो डर्मिटाइटिस हो सकता है। यह एक्जिमा का भी रूप ले सकता है।
एयर ड्रायर से कपड़े सुखाना कितना सही है? 
एयर ड्रायर का इस्तेमाल कपड़े सुखाने में भी होता है। डॉ. सुमित बताते हैं कि एयर ड्रायर से कपड़े सुखाने के बावजूद इन्हें धूप में सुखाना चाहिए। क्योंकि सूरज की अल्ट्रावायलेट किरणें कपड़ों में मौजूद बैक्टीरिया को खत्म कर देती हैं। धूप में ठीक तरह से सुखाए गए कपड़ों में सोंधी खुशबू होती है। यह अल्ट्रावायलेट किरणों की वजह से होती है।
वॉशिंग मशीन और एयर ड्रायर से सुखाए गए कपड़ों से हमारी हेल्थ को सीधे-सीधे नुकसान पहुंचता है। ड्रायर मशीन से कार्बन का उत्सर्जन होता है, साथ ही कपड़ों से भी बहुत महीन प्लास्टिक फाइबर्स निकलते हैं। ये हमारी सांसों में जा सकते हैं।
इसी तरह एयर ड्रायर का इस्तेमाल वैसे कमरे में कर रहे हैं जहां वेंटिलेशन नहीं, तो यह और खतरनाक हो सकता है। इससे कमरे में मौजूद हवा में नमी बढ़ जाएगी। ऐसी नमी में ही बैक्टीरिया पनपते हैं। अस्थमा से पीड़ित लोगों के लिए तो यह जानलेवा हो सकता है।
नए कपड़ों को क्यों धोकर पहनना चाहिए 
नए कपड़ों को देखकर हम सभी खुश होते हैं लेकिन हमारी स्किन नहीं। नए कपड़ों में कई ऐसे केमिकल्स होते हैं जो मैन्युफैक्चरिंग के दौरान रह जाते हैं। फ्लेम रिटैरडैंट्स और फॉर्मलडिहाइड ऐसे ही केमिकल होते हैं। पहनने से पहले इन्हें धो लेना चाहिए ताकि ये केमिकल बाहर निकल जाएं।
कौन से कपड़े रोज धोने चाहिए
हमें अपने अंडरगारमेंट्स हर दिन धोने चाहिए। क्योंकि ये कपड़े हमारी स्किन से चिपके रहते हैं। कई लोग बनियान रोज नहीं धोते। जबकि इसमें सबसे अधिक पसीना सूखता है। इसी तरह मोजे को भी हर दिन धोना चाहिए। डॉ. सुमित बताते हैं कि शूज में बैक्टीरिया सबसे ज्यादा पनपते हैं। मोजे में पसीना सूखता रहता है। यह जगह बिल्कुल डार्क और बैक्टीरिया के लिए सबसे पसंदीदा जगह होती है। इसलिए मोजे को हर दिन धोना चाहिए।
क्या डिटर्जेंट या टिकिया से भी नुकसान होता है
लिक्विड डिटर्जेंट या साबुन की टिकिया से स्किन को नुकसान नहीं होता। हालांकि यह इस बात पर निर्भर करता है कि कपड़ों को ठीक से धोया गया है या नहीं। साथ ही इन कपड़ों को धूप में सुखाना भी जरूरी है। अगर धूप में ठीक से सुखाया गया है तो तो कपड़ों में मौजूद केमिकल्स का भी स्किन पर असर नहीं पड़ता।
आप पूरी स्टोरी पढ़ चुके हैं, अब इस पोल पर अपनी राय साझा करें। 
